Diari Oficial de la Generalitat Valenciana


Sumari del DOGV 9547, del 06-03-2023 (2023/1957)

Anunci de convocatòria per a la selecció de sis projectes artístics de suport a la investigació i producció artística de caràcter inèdit, per a la programació durant els anys 2024, 2025 i 2026.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9547

Data del DOGV
:   06-03-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/1957


Data del document
:   23-02-2023

Organisme emissor


Tipus de document
:   Anunci

Anàlisi jurídica

 Descriptors 

:   * contracte administratiu

Anunci de convocatòria per a la selecció de sis projectes artístics de suport a la investigació i producció artística de caràcter inèdit, per a la programació durant els anys 2024, 2025 i 2026. [2023/1957]  
1. Objecte  
El Consorci de Museus de la Comunitat Valenciana (CMCV) té entre els seus objectius impulsar el coneixement i la difusió de l'art contemporani valencià. Es pretén impulsar la creació artística i enfortir el teixit cultural valencià articulant accions que contribuïsquen a millorar els contextos en els quals es desenvolupa l'art contemporani en el nostre territori. Per a això, el Consorci de Museus de la Comunitat Valenciana (CMCV) publica la tercera edició per a la producció de sis projectes artístics de caràcter inèdit.  
L'objectiu d'aquesta convocatòria és la selecció de sis projectes artístics que seran objecte, cadascun d'ells, d'una exposició organitzada pel CMCV durant els anys 2024, 2025 i 2026 a la Sala 1 del Centre del Carme Cultura Contemporània, CCCC (València), que també podran exhibir-se en altres centres consorciats d'Alacant i Castelló.  
La iniciativa s'adreça a artistes i col·lectius lligats a la creació contemporània, que presenten propostes que estiguen en vies d'investigació i requerisquen un impuls econòmic para la seua producció, les quals hauran de tindre com a objectius l'experimentació i la innovació en l'àmbit de la creació artística.  
  
2. Dotació econòmica  
S'estableix una dotació econòmica per a la producció de cadascun dels sis projectes artístics de 35.000 €, que es distribueixen de la manera següent:  
- 4.000 euros, impostos inclosos, en concepte d'honoraris per a les persones participants.  
- 15.000 euros, impostos inclosos, destinats a la producció del projecte artístic seleccionat.  
Els costos derivats de l'organització de l'exposició seran a càrrec del CMCV. Cada exposició estarà dotada d'un pressupost màxim de 16.000 €, impostos inclosos, en el qual s'inclouran els treballs de transport, muntatge, assegurances, disseny, catàleg, difusió, dietes i altres despeses derivades de l'organització de l'exposició, que seran gestionats directament pel CMCV.  
Partida pressupostària assignada: 45959 23549 22552.  
  
3. Persones beneficiàries  
Poden optar a la convocatòria artistes, a títol individual o col·lectiu, nascuts/des o residents a la Comunitat Valenciana.  
  
4. Termini de presentació de sol·licituds  
S'obrirà l'endemà de la seua publicació en el DOGV i finalitzarà el 3 d'abril de 2023. En finalitzar aquest termini, no s'admetrà cap sol·licitud més.  
Les persones sol·licitants que hagen presentat la sol·licitud dins del termini tindran 10 dies naturals, després de finalitzar el termini de presentació, per a esmenar la documentació oficial sol·licitada, si així els ho requereix el CMCV, no així el projecte objecte de la convocatòria. Si no ho fan, se'ls tindrà per desistits de la seua petició, amb la resolució prèvia d'exclusió (article 68, Llei 39/2015).  
  
5. Presentació de sol·licituds  
Podrà presentar-se únicament un projecte per persona o col·lectiu.  
Les sol·licituds es presentaran en format digital a través de l'aplicació disponible en www.consorcidemuseus.gva.es/convocatories/  
També podran presentar-se de qualsevol de les formes previstes pels articles 16.4 i 16.5 de la Llei 39/2015 d'1 d'octubre, de procediment administratiu comú de les administracions públiques.  
Les sol·licituds hauran d'adjuntar la següent documentació, segons el formulari de sol·licitud degudament emplenat:  
- Dades de contacte  
- Breu resum del projecte en format PDF (400 paraules, màxim)  
  
- Memòria tècnica del projecte en format PDF (màxim 10 MB), que continga:  
• Títol del projecte  
• Artista o artistes participants  
• Calendari d'execució  
• Relació de necessitats tècniques  
• Característiques del muntatge  
• Pressupost desglossat  
• Esbossos i/o imatges  
- Curriculum vitae de la persona sol·licitant, incloent-hi la documentació gràfica de treballs realitzats.  
- Fotocopia DNI / Passaport: les dues cares.  
- Certificat d'empadronament (per a les persones sol·licitants no nascudes a la Comunitat Valenciana).  
- Certificat d'estar al corrent de les obligacions tributàries i enfront de la Seguretat Social.  
  
6. Procés de selecció  
Per a la valoració i selecció de les sol·licituds presentades es constituirà un jurat integrat per professionals de l'art contemporani i presidit per la presidenta de la comissió cientificoartística del CMCV o persona en qui delegue, d'acord amb el Codi de Bones Pràctiques en la Cultura Valenciana, per tal de garantir la presència de representants de la societat civil, d'experts en la matèria i del CMCV.  
Aquest jurat estarà format per Julia Galán (a proposta de MAV, Mujeres en las Artes Visuales), Ana María Herrero (a proposta d'AVCA, Associació Valenciana de Crítics d'Art), Aida Boix (a proposta d'AVVAC, Artistes Visuals de València, Alacant i Castelló), José Luis Pérez Pont, director gerent del CMCV, i M. Carmen Amoraga Toledo, directora general de Cultura i Patrimoni i presidenta de la comissió cientificoartística del CMCV.  
Els projectes es valoraran tenint en compte els criteris següents:  
  
- Interés artístic i caràcter innovador del projecte: fins a un màxim de 4 punts  
- Formalització expositiva: fins a un màxim de 3 punts  
- Trajectòria de la/les persones participants: fins a un màxim de 2 punts  
- Viabilitat pressupostària del projecte: fins a un màxim d'1 punt  
  
Es desestimaran aquells projectes que no respecten els principis democràtics de convivència i pluralitat o promoguen discursos d'odi, per tal de garantir així la igualtat de totes les persones amb independència del seu gènere, ètnia, llengua i orientació sexual.  
  
7. Resolució  
El jurat triarà sis projectes, que seran els seleccionats, i dos més que quedaran com a reserva en cas que algun dels seleccionats renuncie.  
  
En cas que els projectes no s'adapten a l'objecte i els criteris establits, el jurat podrà deixar la convocatòria deserta.  
La notificació dels projectes seleccionats i els de reserva es realitzarà mitjançant la seua publicació en la pàgina web del CMCV (www.consorcimuseus.gva.es) i en el DOGV. A més, es notificarà per correu electrònic aquesta resolució a totes les persones participants.  
Contra la decisió podrà interposar-se, de conformitat amb el que es disposa en l'article 123.1 de la Llei 39/2015, de procediment administratiu comú de les administracions públiques, un recurs potestatiu de reposició davant el mateix òrgan que els haja dictat o ser impugnats directament davant l'ordre jurisdiccional contenciós administratiu.  
  
Els projectes no seleccionats seran destruïts i els materials adjuntats electrònicament seran eliminats del servidor corresponent.  
  
El CMCV es compromet a no distribuir ni fer ús de la informació dels projectes no seleccionats.  
  
8. Compromís d'acceptació  
Aquesta convocatòria és un procés de selecció de propostes que es formalitzarà posteriorment mitjançant contracte, tot això en aplicació de les bones pràctiques en matèria de gestió cultural, sense que aquesta tinga la consideració de plec administratiu, ni forme part del procediment administratiu, més enllà de la selecció i que les persones participants accepten, amb la seua participació, les condicions incloses en aquestes.  
Les persones seleccionades subscriuran un contracte d'honoraris, així com un de producció amb el CMCV. Aquests documents tindran per objecte regular els drets i les obligacions de les parts, així com establir la regulació dels incompliments.  
La relació contractual amb el CMCV es realitzarà electrònicament. És indispensable disposar de certificat electrònic o signatura electrònica, així com presentar al CMCV els certificats que demostren estar al corrent de les seues obligacions tributàries i enfront de la Seguretat Social.  
  
9. Pagament d'honoraris i producció  
El pagament tant dels honoraris com de la producció s'efectuarà, amb la presentació prèvia de la factura corresponent, a través de la plataforma estatal face, https://www.face.gob.es/es, mitjançant transferència bancària, i es farà efectiu, d'acord amb la disponibilitat de tresoreria, en els terminis següents:  
- Respecte als 4.000 euros en concepte d'honoraris, es transferirà, amb la presentació prèvia de la factura reglamentària, en dos terminis:  
• 50 % una vegada formalitzat el contracte d'honoraris  
• 50 % a la data de la inauguració  
- Respecte als 15.000 euros destinats a producció:  
• 80 % una vegada formalitzat el contracte de producció  
• 20 % a la data de la inauguració  
En el cas que l'exposició es desplace a un altre espai expositiu, l'artista s'encarregarà de realitzar l'adaptació del projecte. Els honoraris que percebrà per aquest treball seran els equivalents al 35 % dels seus honoraris inicials, impostos inclosos.  
El pagament de les dietes, despeses de transport i allotjament per a les persones beneficiàries que visquen fora de la ciutat on es realitza el projecte expositiu estarà inclòs en el pressupost assignat a l'exposició.  
  
  
10. Termini d'execució  
Els projectes aprovats seran programats, d'acord amb la persona o col·lectiu seleccionat, en funció de les característiques dels projectes i la disponibilitat pressupostària, entre 2024 i 2026.  
  
11. Obligacions de les persones seleccionades  
La persona o col·lectiu seleccionat comunicarà per escrit la seua acceptació en un termini no superior a 15 dies des de la publicació de la resolució. En cas contrari, perdrà la condició de persona seleccionada.  
  
Així mateix, es comprometen a executar el projecte en el termini acordat amb el CMCV. Qualsevol possible modificació haurà d'estar prou motivada i ser autoritzada prèviament pel CMCV.  
Igualment, es comprometen a destinar la quantitat assignada a la producció únicament a aqueix fi. També hauran de sotmetre's al control financer i complir les obligacions tributàries establides en la llei.  
S'abstindrà d'intervindre en la contractació dels treballs derivats de l'exposició, els quals s'efectuaran pel CMCV segons la Llei de contractes del sector públic. Podrà, no obstant això, proposar els seus col·laboradors habituals perquè presenten pressupostos al CMCV i entren en concurs de valoració pressupostària.  
Hauran de deixar constància de la seua condició de persona beneficiària en publicacions, pàgines web o altres suports mitjançant la fórmula «aquesta obra/projecte ha sigut produït amb el suport del Consorci de Museus de la Comunitat Valenciana».  
En cas d'incompliment, la persona beneficiària es compromet al reintegrament de la dotació econòmica rebuda.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, i vetlar en tot moment pels drets de les persones seleccionades i la integritat de les obres produïdes.  
El CMCV serà l'encarregat d'avaluar, supervisar i fer el seguiment del desenvolupament del projecte, així com de les tasques de coordinació i de complir els terminis acordats respecte a l'execució d'aquest.  
El CMCV durà a terme la difusió del projecte, tant en la seua pàgina web i xarxes socials com a través d'altres mitjans de comunicació pública.  
  
13. Prerrogatives del CMCV  
Les obres seran propietat dels seus autors i autores. L'entitat es reserva el dret de reproducció o utilització per a fins de comunicació o promocionals.  
El CMCV podrà sol·licitar informació sobre el desenvolupament del projecte durant la seua fase de producció, així com justificació documental de les despeses de producció realitzades.  
De comú acord amb les persones beneficiàries, el CMCV queda en llibertat per a negociar la coproducció i itinerància dels projectes seleccionats amb altres institucions.  
  
14. Drets d'autoria  
Les persones o col·lectius seleccionats cedeixen de manera no exclusiva al CMCV els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb els fins de la institució convocant, sense perjudici dels drets morals que tenen per raó de la seua autoria.  
Els participants en la convocatòria asseguren que la proposta presentada és original i que tenen tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessàries, i exoneren el CMCV de qualsevol reclamació sobre aquest tema.  
El CMCV es compromet a respectar escrupolosament els drets de l'autor/a sobre la seua obra, i a reconéixer-ne, en tot moment, l'autoria.  
  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 23 de febrer de 2023.- El gerent del Consorci de Museus de la Comunitat Valenciana: José Luis Pérez Pont.